Сергей Есенин
Клен мой премръзнал…

Превод от руски: Иван Николов, 1984

chitanka.info

Клен мой премръзнал, с шума оредяла,

що стоиш приведен под вихрушка бяла?

Мярна ли се някой? Стъпки ли се чуха?

Сякаш си в полето тръгнал за разтуха.

Бродиш като пийнал вардиянин в мрака

и в дълбока преспа хлътна с двата крака.

Ах, че ние с тебе сме едни и същи,

как подир гуляя да се върна в къщи.

Там върба съгледах, срещнах бор чудесен,

в снежната вихрушка пях им лятна песен.

И дори си мислих, че съм като клена,

но не гол, а с шума пролетно-зелена.

И съвсем нескромно, без да има нужда,

приласках брезата като жена чужда.

1925

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.